b'\n_START_ARTICLE_\nHellemyr\n_START_SECTION_\nN\xc3\xa6ringsliv\n_START_PARAGRAPH_\nSentralt p\xc3\xa5 Hellemyr ligger en Coop Extra butikk med Posten Norgekontor og Skomageren Take-Away.Bydelen har ogs\xc3\xa5 noen bedrifter: Tine Meierier S\xc3\xb8r, Bico, Auto Scoop AS, Reinertsen Dataservice AS og Hellemyr H\xc3\xa5rspa AS.\n_START_SECTION_\nTransport\n_START_PARAGRAPH_\nHellemyr har god veidekning og man kan lett komme frem med bil. Det er ogs\xc3\xa5 gode muligheter for \xc3\xa5 komme seg frem ved hjelp av sykkel eller til fots. Hellemyr har ogs\xc3\xa5 en bussrute (17, 18) som g\xc3\xa5r fra Hellemyr til Kvadraturen og videre til S\xc3\xb8m og T\xc3\xb8mmerst\xc3\xb8 via Europavei 39 og Europavei 18.\n_START_SECTION_\nNaturomr\xc3\xa5der\n_START_PARAGRAPH_\nHellemyr har et stort skogomr\xc3\xa5de til r\xc3\xa5dighet. Det ligger en lysl\xc3\xb8ype sentralt, som brukes som skil\xc3\xb8ype om vinteren. Gr\xc3\xa5mannen (207 moh.) er Hellemyrs h\xc3\xb8yeste fjell og et popul\xc3\xa6rt turm\xc3\xa5l. Hellemyr har ogs\xc3\xa5 flere idylliske badeplasser, blant annet Kvislevann og Indre og Ytre Eigevann.\n_START_SECTION_\nBoforhold\n_START_PARAGRAPH_\nDe fleste boligene p\xc3\xa5 Hellemyr er rekkehus eller eneboliger, men det er ogs\xc3\xa5 to boligblokker. Den ene finner man i Hellemyrbakken p\xc3\xa5 vei opp mot Hellemyr skole fra TINE Meierier S\xc3\xb8r og den andre ligger p\xc3\xa5 Solkollen. De nyeste boligene p\xc3\xa5 Hellemyr ligger i det nye byggefeltet i Tjuvhelleren og Solkollen. Dette er regnet for \xc3\xa5 v\xc3\xa6re en av Kristiansands best utviklede bosteder, og er ett sted hvor man har gode forutsetninger for ett idyllisk familieliv med god skole- og barnehagedekning.\n_START_SECTION_\nKultur\n_START_PARAGRAPH_\nHellemyr kirke ligger sentralt. Hellemyr er et sogn i Kristiansand domprosti i Agder og Telemark bisped\xc3\xb8mme. _NEWLINE_Hellemyr kunstgress, ogs\xc3\xa5 kalt \xc2\xabBrun Arena\xc2\xbb, er hjemmebane til bydelens fotballag FK Vig\xc3\xb8r.'